# Informácie pre rodičov, ktoré sa týkajú zápisu detí na plnenie povinnej školskej dochádzky v základnej škole

* Nikoho nemožno oslobodiť od plnenia povinnej školskej dochádzky. Zákonný zástupca je povinný prihlásiť dieťa na plnenie povinnej školskej dochádzky v základnej škole (§ 19, § 20 zákona č. 245/2008 Z. z. o výchove a vzdelávaní, ďalej len „školský zákon“).
* Žiak plní povinnú školskú dochádzku v základnej škole v školskom obvode, v ktorom má trvalý pobyt (spádová škola), ak zákonný zástupca nevyberie svojmu dieťaťu inú školu.
* **Povinná školská dochádzka začína začiatkom školského roka, ktorý nasleduje po dni, keď dieťa dovŕši šiesty rok veku** a dosiahne školskú spôsobilosť, ak tento zákon neustanovuje inak (§ 19 ods. 3 školského zákona).
* Do prvého ročníka môže byť výnimočne prijaté aj dieťa, ktoré nedovŕšilo šiesty rok veku. Ak zákonný zástupca o to požiada, je povinný k žiadosti priložiť súhlasné stanovisko príslušného zariadenia výchovného poradenstva a prevencie a súhlasné vyjadrenie všeobecného lekára pre deti a dorast (§ 19 ods. 8 školského zákona).
* Ak chce rodič **požiadať o odklad povinnej školskej dochádzky**, **MUSÍ** k žiadosti pripojiť odporučenie príslušného zariadenia výchovného poradenstva a prevencie a všeobecného lekára pre deti a dorast
* Do triedy základnej školy možno začleniť aj žiaka so špeciálnymi výchovno-vzdelávacími potrebami. O prijatí rozhoduje riaditeľ školy na základe písomnej žiadosti zákonného zástupcu dieťaťa a písomného vyjadrenia príslušného zariadenia výchovného poradenstva a prevencie, vydaného na základe diagnostického vyšetrenia dieťaťa.
* Do triedy základnej školy možno zapísať aj žiaka s nadaním, ak o to požiada zákonný zástupca.
* **Základná škola pri zápise vyžaduje osobné údaje v zmysle § 20 ods. 4 školského zákona.**
* *Meno a priezvisko, dátum narodenia, rodné číslo, miesto narodenia, národnosť, štátne občianstvo, trvalé bydlisko dieťaťa*
* *Meno a priezvisko, adresa zamestnávateľa, trvalé bydlisko zákonných zástupcov*
* Ak dieťa po dovŕšení 6. roku veku nedosiahlo školskú spôsobilosť (§ 2 písm. b) školského zákona), riaditeľ školy rozhodne o odklade začiatku plnenia povinnej školskej dochádzky o jeden školský rok alebo o zaradení dieťaťa do nultého ročníka, a to vždy s informovaným súhlasom zákonného zástupcu (§ 2 písm. y) školského zákona). Súčasťou žiadosti je odporučenie lekára pre deti a dorast a príslušného zariadenia výchovného poradenstva a prevencie. Riaditeľ školy môže rozhodnúť o odklade alebo zaradení do nultého ročníka aj na návrh materskej školy, a to vždy iba s informovaným súhlasom zákonného zástupcu dieťaťa. **Zákonný zástupca** má právo rozhodnúť, či dieťa s odloženou školskou dochádzkou bude navštevovať materskú školu alebo nultý ročník. (§19 ods. 4 školského zákona)
* **Ak zákonný zástupca žiaka neprihlási školopovinné dieťa na plnenie povinnej školskej dochádzky**, oznámi to riaditeľ zriaďovateľovi školy, ktorý urobí opatrenia podľa osobitného predpisu (§10 ods. 4 vyhlášky č. 320/2008 Z.z. v znení vyhlášky č. 224/2011 Z. z. o základnej škole, §6 ods. 4 zákona č. 596/2003 Z. z.)
* **Priestupku sa dopustí zákonný zástupca** dieťaťa, ktorý ohrozuje jeho výchovu a vzdelávanie alebo zanedbáva starostlivosť o povinnú školskú dochádzku dieťaťa, najmä **ak dieťa neprihlási na povinnú školskú dochádzku** (§ 37 ods. 1 zákona č. 596/2003 Z. z.).
* V prípade, že si zákonný zástupca dieťaťa nesplní povinnosť tým, že neprihlási dieťa na povinnú školskú dochádzku, **dopustí priestupku**, za ktorý je **obec oprávnená uložiť mu pokutu do výšky 331,50 €** podľa § 37a) ods. 1 zákona č.596/2003 Z. z..
* **Odporúčame rodičom**
* v predstihu zistiť termín zápisu
* na zápis priniesť občiansky preukaz, rodný list dieťaťa, v prípade zdravotne znevýhodneného dieťaťa aj doklad o jeho zdravotnom znevýhodnení
* ak sa rozhodnú pre ZŠ v mieste trvalého bydliska (príslušný školský obvod) je táto škola povinná dieťa zapísať ( spádová škola )
* ak sa rozhodnú pre ZŠ mimo školského obvodu, dieťa bude zapísané po dohode s riaditeľom školy
* Zákonní zástupcovia s deťmi môžu navštíviť zápisy vo viacerých základných školách, ale zapísať **môžu dieťa iba na jednu školu**.
* **Pokiaľ sa zákonný zástupca rozhodne zmeniť školu dieťaťa dodatočne po zápise, musí to oznámiť predchádzajúcej škole najneskôr do konca augusta.**

**Možné dôvody na odklad školskej dochádzky:**

* má problémy s výslovnosťou alebo nevie formulovať vety;
* nevydrží sa sústrediť a nezapamätá si vetu;
* nedokáže sa orientovať v čase, neovláda priestorovú orientáciu;
* nevie dodržiavať základnú hygienu, samostatne sa obliekať, obúvať, vyzliekať, nevie stolovať;
* nepozná údaje o sebe (rodine, adresu, svoj vek);
* nemá záujem o učenie, nie je prirodzene zvedavé na nové veci, nekladie otázky;
* je nezrelé, neposedné, netrpezlivé;
* dieťa je príliš malé na to, aby mohlo sedieť v školskej lavici.

Centrá pedagogicko-psychologického poradenstva a prevencie ponúkajú materským školám plošnú depistáž, ktorá so súhlasom rodičov zistí, ako deti rozumejú hovorenej reči a obsahu, ako vedia ovládať rukou ceruzku - teda úroveň ich grafomotorického vývinu a úroveň ich hrubej motoriky.

* Zákonní zástupcovia si môžu ešte pred zápisom **zistiť dôležité informácie o škole**, ktorú bude ich dieťa navštevovať - výučba cudzích jazykov, ponuka záujmových krúžkov, projekty, do ktorých je škola zapojená prípadne jej materiálne vybavenie.
* Ak má dieťa zdravotný problém alebo je nejakým spôsobom hendikepované (je hyperaktívne, má poruchu komunikácie, zraku, sluchu a pod.), mal by o tom rodič vo vlastnom záujme a predovšetkým v záujme svojho dieťaťa informovať budúcich učiteľov. V takýchto špecifických prípadoch je potrebné, aby sa dieťaťu venoval špeciálny pedagóg, lebo nie každý učiteľ musí mať dostatočné skúsenosti a odborné predpoklady na to, aby vedel hendikepované deti učiť. Je potrebné zistiť, do akej miery je škola aj po personálnej stránke na takúto situáciu pripravená, inak to môže mať negatívny dopad na vývoj dieťaťa.

**Individuálne vzdelávanie žiaka**

- riaditeľ môže rozhodnúť o individuálnom vzdelávaní žiaka na základe písomnej žiadosti zákonného zástupcu podľa § 24 ods. 2 pís. b. Zákonný zástupca zabezpečí podľa § 24 ods. 4 osobu, ktorá spĺňa kvalifikačné predpoklady pre učiteľstvo 1. stupňa ZŠ

Písomná žiadosť zákonného zástupcu podľa § 24 ods. 5 školského zákona obsahuje:

- meno, priezvisko, dátum narodenia, rodné číslo, miesto trvalého pobytu žiaka

- ročník, prípadne polrok a obdobie, na ktoré sa má individuálne vzdelávanie povoliť

- dôvody na povolenie individuálneho vzdelávania

- individuálny vzdelávací program, ktorého princípy a ciele vzdelávania musia byť v súlade s princípmi a cieľmi výchovy a vzdelávania podľa tohto zákona

- popis priestorového a materiálno-technického zabezpečenia a podmienok ochrany zdravia individuálne vzdelávaného žiaka

- meno a priezvisko fyzickej osoby, ktorá bude uskutočňovať individuálne vzdelávanie žiaka , ktorému má byť povolené individuálne vzdelávanie, a jej doklady o splnení kvalifikačných predpokladov

- zoznam učebníc a učebných textov, ktoré budú pri individuálnom vzdelávaní žiaka používané

- ďalšie skutočnosti, ktoré majú vplyv na individuálne vzdelávanie žiaka

!!!

* **Dieťa môže navštevovať ZŠ aj v zahraničí**, musí však byť riadne zapísané do kmeňovej školy na Slovensku. Pri zápise potom rodič oznámi, že dieťa bude navštevovať ZŠ v zahraničí.
* Zákonný zástupca následne musí písomne požiadať riaditeľa o povolenie navštevovať ZŠ v zahraničí. To musí obsahovať meno, priezvisko a bydlisko dieťaťa, jeho rodné číslo, názov a adresu školy, ktorú bude v zahraničí navštevovať. V prípade, že sa dieťa bude v zahraničí zdržovať dlhodobo aj predpokladanú dĺžku pobytu v zahraničí a adresu bydliska v zahraničí.
* Na konci každého školského roku by takéto dieťa malo byť v kmeňovej škole preskúšané z vybraných predmetov. Zákon však umožňuje vykonať skúšku aj za dva, tri, najviac však za všetky ročníky po ukončení 4. alebo 9. ročníka.
* **Zákonnú povinnosť zapísať dieťa do základnej školy na Slovensku má každý rodič, ktorý je občanom SR a takisto aj jeho dieťa, ktoré má slovenské občianstvo a trvalý pobyt na Slovensku, bez ohľadu na to, kde žije.**

**Ako vyberať pre dieťa základnú školu ?**

* Rodičia by si mali zistiť referencie (odporúčania a názory) o školách, z ktorých by si mohli pre svoje dieťa vybrať. Poradiť sa so známymi, ktorých deti už do školy chodia.
* Rodičia by si mali zistiť, akú má škola vypracovanú koncepciu rozvoja školy, aby vedeli, čo môžu od danej školy očakávať.
* Rodičia by si mali zistiť, ako sú školy zamerané, aké ďalšie služby ponúkajú a pri výbere školy zohľadniť tieto skutočnosti podľa toho, ktorá by ich dieťaťu najviac vyhovovala. Napríklad:

- zameranie na cudzie jazyky;

- zameranie na informatiku;

- športové zameranie;

- zameranie pohybovo umelecké;

- humanitné zameranie;

- prírodovedné zameranie;

- zvýšený dôraz na poznávanie miestnej kultúry a histórie;

- dôraz na rozvoj osobnosti.

* Rodičia by si mali zistiť, ako sú absolventi školy úspešní pri prijímacích pohovoroch na stredné školy.
* Rodičia by mali navštíviť školu spoločne s dieťaťom v čase keď je "deň otvorených dverí" a zistiť si:

- či sa škola ich dieťaťu páči;

- aký je záujem o školu medzi rodičmi;

- koľko detí je priemerne v jednej triede;

- či je na prvom stupni slovné hodnotenie alebo hodnotenie známkami a prečo;

- ako škola komunikuje s rodičmi a deťmi;

- či je na škole psychológ alebo dobrá spolupráca s pedagogicko–psychologickou poradňou;

- aká je úroveň vybavenia školy pomôckami, stav telocvične;

- stav školskej jedálne, kvalitu a pestrosť ponúkanej stravy ;

- technický stav budovy, jednotlivých tried, šatní, sociálnych zariadení...

* Rodičia by sa mali spýtať na aktivity školského klubu a školy v oblasti záujmových krúžkov.
* Rodičia by si mali zistiť, či majú deti možnosť zúčastniť sa na plaveckých a lyžiarskych kurzoch, či škola ponúka pobyty v "školách v prírode".

**BUDÚCI PRVÁK BY MAL VEDIEŤ:**

• samostatne sa obliecť a obuť;

• pozapínať gombíky a zaviazať šnúrky;

• samostatne sa najesť a obslúžiť na WC;

• správne vyslovovať všetky hlásky;

• vyjadrovať sa plynulo aj v zložitejších vetách;

• kresliť tak, že línie sú pevné a neroztrasené;

• nakresliť postavu so všetkými základnými znakmi;

• vystrihnúť jednoduchý tvar podľa predkreslenej čiary;

• poznať základné farby;

• spočítať predmety do "päť";

• rozprávať obsah krátkej rozprávky a rozumieť jej obsahu;

• naučiť sa naspamäť detskú pesničku alebo básničku;

• vysloviť krátke slovo samostatne po hláskach;

• orientovať sa v priestore, vie, kde je "vpredu", "vzadu", "hore", "dole", "vpravo", "vľavo".

**AKO BY SA BUDÚCI PRVÁK MAL SPRÁVAŤ**:

• vydrží pri hre alebo inej činnosti 15-20 minút;

• začatú prácu alebo hru dokončí, nezačína neustále niečo nové, neodbieha;

• na nové prostredie a osoby si zvyká bez väčších problémov (neplače, neskrýva sa za rodičov, neuteká);

• väčšinou sa hráva spoločne s deťmi, nestráni sa ich spoločnosti, nie je medzi deťmi bojazlivý, plačlivý;

• nie je agresívny, spory s deťmi dokáže riešiť väčšinou bez bitky, hádky, vzdorovitosti;

• v jeho správaní by sa nemali prejavovať zlozvyky, ako napríklad: cmúľanie prstov, ohrýzanie nechtov, časté pokašliavanie, žmurkanie;

• nezajakáva sa pri reči;

• nepomočuje sa.

Pri pochybnostiach, či je dieťa dostatočne pripravené pre školskú dochádzku, je potrebné navštíviť CPPPP, kde psychológ dokáže presnejšie zistiť úroveň školskej pripravenosti dieťaťa a poradí, ako sa môže dieťa pripravovať na školu v tej oblasti, v ktorej má ešte problémy a poskytne bezplatne aj vhodné podnety a materiály.

**Legislatíva** k zápisu detí na plnenie povinnej školskej dochádzky v ZŠ:

* **zákon č. 596/2003 Z. z.** o štátnej správe v školstve a školskej samospráve a o zmene a doplnení niektorých zákonov v znení neskorších predpisov;
* § 19, § 20, § 23, § 24, § 25 **zákona č. 245/2008 Z. z.** o výchove a vzdelávaní **(školský zákon)** a o doplnení niektorých zákonov v znení neskorších predpisov;
* **vyhláška** Ministerstva školstva SR **č. 320/2008 Z. z.** o základnej škole v znení vyhlášky č. **224/2011** Z.z.
* **Všeobecne záväzné nariadenie príslušnej obce o určení miesta a času zápisu dieťaťa na plnenie povinnej školskej dochádzky v základnej škole** v zriaďovateľskej pôsobnosti obce